Արդեն ավանդական դարձած «հայ ժողովրդի բարեկամ» անվանակարգում ընտրվել էր Միսլատայի միջազգային մարդասիրական միության (AHUIM) կոորդինատոր Ռամիրո Մոնտոյան: Հիշեցնենք, որ վերոհիշյալ կազմակերպության և «Արարատ» միության միջև սոցիալ-մշակութային սերտ հարաբերություններ են ստեղծվել ի սկզբանե, որոնց շրջանակներում բազմաթիվ բարեգործական միջոցառումներ են իրականցվել թե՛ Իսպանիայում և թե՛ նրա սահմաններից դուրս: Մարդասիրական միության նախաձեռնությամբ՝ հայկական դպրոցի սաները 6 տարի անընդմեջ մասնակցել են «Արձակուրդներ՝ հանուն խաղաղության» նախագծին, որի շրջանակներում ամառային հանգիստ է կազմակերպվում հայ, իսպանացի և այլազգի երեխաների համար: Բացի այդ, միությունն օժանդակում է այն հայ ընտանիքներին, որոնք դժվարանում են վճարել իրենց երեխաների դպրոցական դասագրքերի համար: